text: সিন্ডি ক্যাটজ (১৯৫৪, নিউইয়র্ক-বর্তমান) একজন ভূগোলবিদ। তিনি মার্কিন যুক্তরাষ্ট্রের  সিটি ইউনিভার্সিটি অব নিউইয়র্কের স্নাতকোত্তর শাখায় পরিবেশ মনোবিজ্ঞান, পরিবেশবিজ্ঞান, আমেরিকান অধ্যয়ন ও নারী অধ্যয়ন বিভাগের শিক্ষক। স্থান, স্থানিকতা ও প্রকৃতি সৃষ্টি, সামাজিক পুনরুৎপাদন, শিশু ও পরিবেশ, প্রাত্যহিক জীবনে বৈশ্বিক অর্থনৈতিক পুনর্গঠনের প্রভাব , সামাজিক পরিবেশের বেসরকারীকরণ, ভৌগোলিক কল্পনায় স্মৃতি ও ইতিহাসের সংযোগসাধন, মাতৃভূমি ও কর্মক্ষেত্রের পারস্পরিক স্থানিকতা - এ সকল বিষয় নিয়ে তিনি গবেষণা করেছেন। "শিশুদের ভূগোল", "মাইনর থিওরি" বা লঘু তত্ত্বের উদ্ভাবন, প্রতি-ভূসংস্থান (Counter topography)-র ধারণার জন্য তিনি সুপরিচিত। এ সকল ধারণা কতগুলো সুনির্দিষ্ট স্থানের  ঐতিহাসিক ও ভৌগোলিক বিশেষত্ব শনাক্তকরণের পাশাপাশি বস্তুগত সামাজিক অনুশীলনের সাথে সম্পর্ক স্থাপন করে।
  
  তিনি শিশুদের পরিবেশগত গবেষণা দলের একজন সদস্য। এছাড়াও তিনি সিটি বিশ্ববিদ্যালয়ে আমেরিকান অধ্যয়ন এবং নারী ও জেন্ডার অধ্যয়ন বোর্ডের উপদেষ্টা কমিটিতে কাজ করেন। তিনি নিউইয়র্ক শহরের সম্প্রদায় সংহতি বোর্ডেও সদস্য হিসেবে কাজ করেন। তিনি ২০১৬ সাল থেকে ডার্টমাউথ কলেজে " আমেরিকার ভবিষ্যৎ অধ্যয়ন" বিভাগের সহ-পরিচালক হিসেবে কর্মরত। ২০০৩ সাল থেকেই তিনি উক্ত বিভাগের একজন ফেলো।
  
  শিক্ষা
  
  সিন্ডি ক্যাটজ ক্লার্ক বিশ্ববিদ্যালয় হতে স্নাতক, স্নাতকোত্তর ও পিএইচডি ডিগ্রি  অর্জন করেন।
  
  প্রকাশনা
  
  ক্যাটজের বইগুলোর মধ্যে রয়েছে- "বৈশ্বিকভাবে বেড়ে ওঠা: অর্থনৈতিক পুনর্গঠন ও  শিশুদের প্রাত্যহিক জীবন "(ইউনিভার্সিটি অব মিনেসোটা প্রেস,২০০৪)। আমেরিকান ভূগোলবিদ সংঘ হতে এর জন্য সিন্ডি "অসাধারণ পাণ্ডিত্যপূর্ণ কাজের" স্বীকৃতিস্বরূপ মেরিডিয়ান গ্রন্থ পুরস্কার লাভ করেন।  তিনি জেনিস মঙ্কের সাথে "পূর্ণবৃত্ত: জীবনভর অব্যাহত জেন্ডার ভূগোল" বইটি সম্পাদনা করেন, যেটি ১৯৯৩ সালে রুটলেজ প্রকাশনী থেকে বের হয়। এছাড়াও তিনি স্যালি এ মারস্টোন ও ক্যাথারিন মিচেলের সাথে  সামাজিক পুনরুৎপাদনের ভূগোল (ব্ল্যাকওয়েল প্রকাশনী, ২০০৪) এবং জেন জ্যাক গাইসেকিং, উইলিয়াম ম্যানগোল্ড, সেথা লো ও সুসান স্যাগার্টের সঙ্গে মানুষ,স্থান ও স্থানপাঠক(রুটলেজ প্রকাশনী, ২০১৪) প্রকাশ করেন। সামাজিক পুনরুৎপাদন, প্রাত্যহিক কাজ, সমসাময়িক শৈশব, রাজনৈতিক বাস্তুতন্ত্র, সমাজকর্ম প্রভৃতি বিষয়ে তাঁর কাজ বিভিন্ন খ্যাতনামা জার্নালে প্রকাশিত হয়েছে। যেমন- এনভায়রনমেন্ট অ্যান্ড প্ল্যানিং ডি:সোসাইটি অ্যান্ড স্পেস, সোশ্যাল টেক্সট, সাইনস, ফেমিনিস্ট স্টাডিজ,অ্যানালস অব অ্যাসোসিয়েশন অব আমেরিকান জিওগ্রাফারস, সোশ্যাল জাস্টিস, জেন্ডার, প্লেস অ্যান্ড কালচার, কালচারাল জিওগ্রাফিস, অ্যান্টিপোড ও পাবলিক কালচার উল্লেখযোগ্য।
  
  সম্মাননা
  
  সিন্ডি ক্যাটজ জাতীয় বিজ্ঞান ফাউন্ডেশন ও আমেরিকান নারী বিশ্ববিদ্যালয় সমিতির ফেলোশিপ লাভ করেছেন।  তিনি জাতীয় মানসিক স্বাস্থ্য ইনস্টিটিউট হতে পরিবেশ মনোবিজ্ঞান বিষয়ে পোস্ট-ডক্টরাল ফেলোশিপ লাভ করেন। ২০০৩-২০০৪ সালে তিনি হার্ভার্ড বিশ্ববিদ্যালয়ের র‍্যাডক্লিফ ইনস্টিটিউট ফর অ্যাডভান্সড স্টাডি-র ফেলো ছিলেন, যেখানে তিনি আমেরিকার শৈশব নিয়ে গবেষণা করেন।  "ডব্লিউ-এস-কিউ: ওমেনস স্টাডিজ কোয়ার্টার্লি" পত্রিকা সম্পাদনার কৃতিত্বস্বরূপ ২০০৭ সালে তিনি ও ন্যান্সি কে মিলার যৌথভাবে ফিনিক্স পুরস্কারে ভূষিত হন।  ২০১১-২০১২ সালে তিনি কেমব্রিজ বিশ্ববিদ্যালয়ের খণ্ডকালীন অধ্যাপক ও গার্টন কলেজের হেলেন ক্যাম ফেলো ছিলেন।  তিনি ২০১৫ সালে আমেরিকান ভূগোলবিদ সমিতি হতে জেমস ব্লাউট মেমোরিয়াল বৃত্তি লাভ করেন।
  
  সম্পাদনা
  
  ন্যান্সি কে মিলারের সাথে তিনি যৌথভাবে ২০০৪ থেকে ২০০৮ সাল পর্যন্ত "ওমেনস স্টাডিজ কোয়ার্টার্লি" পত্রিকাটি সম্পাদনা করেন। "চিলড্রেনস এনভায়রনমেন্ট কোয়ার্টার্লি", "জার্নাল অব সোশ্যাল অ্যান্ড কালচারাল জিওগ্রাফি"সহ একাধিক পত্রিকার সম্পাদনার সাথে তিনি যুক্ত ছিলেন।
  
  তথ্যসূত্র
  
  বিষয়শ্রেণী:১৯৫৪-এ জন্ম
  বিষয়শ্রেণী:পদার্থবিদ
  বিষয়শ্রেণী:মনোবিদ
  বিষয়শ্রেণী:ভূবিদ
title: সিন্ডি ক্যাটজ